Právomoci agentúry (nariadenie Rady (ES) č. 768/2005 zmenené a doplnené nariadením (ES) č. 1224/2009)

Ciele — Týmto nariadením sa zriaďuje Európska agentúra pre kontrolu rybárstva, ktorej cieľom je organizovať prevádzkovú koordináciu kontrolných a inšpekčných činností členských štátov v rybárstve a pomáhať im pri spolupráci zameranej na dosahovanie súladu so spoločnou rybárskou politikou v snahe zabezpečiť jej účinné a jednotné uplatňovanie. Úlohy/poslanie — koordinovať kontrolu a inšpekciu zo strany členských štátov, ktorá súvisí so záväzkami EÚ v oblasti inšpekcie a kontroly, — koordinovať nasadzovanie vnútroštátnych prostriedkov kontroly a inšpekcie, ktoré združujú dotknuté členské štáty v súlade s týmto nariadením, — pomáhať členským štátom pri oznamovaní informácií o rybolovných činnostiach a kontrolných a inšpekčných činnostiach Komisii a tretím stranám, — v rozsahu svojich právomocí pomáhať členským štátom plniť úlohy a záväzky podľa pravidiel spoločnej politiky v oblasti rybného hospodárstva, — pomáhať členským štátom a Komisii pri harmonizovanom uplatňovaní spoločnej politiky v oblasti rybného hospodárstva v EÚ, — prispievať k práci členských štátov a Komisie v oblasti výskumu a rozvoja kontrolných a inšpekčných techník, — prispievať ku koordinácii odbornej prípravy inšpektorov a výmeny skúseností medzi členskými štátmi, — koordinovať činnosti boja proti nezákonnému, nenahlásenému a neregulovanému rybolovu v súlade s pravidlami EÚ, — pomáhať pri jednotnom vykonávaní systému kontroly spoločnej rybárskej politiky, okrem iného predovšetkým pri: i) organizácii prevádzkovej koordinácie kontrolných činností členských štátov na účel vykonávania špecifických kontrolných a inšpekčných programov, kontrolných programov týkajúcich sa nezákonného, nenahláseného a neregulovaného (NNN) rybolovu a medzinárodných kontrolných a inšpekčných programov; ii) inšpekciách potrebných na plnenie úloh agentúry. Po zmene a doplnení zriaďujúceho nariadenia agentúry nariadením Rady (ES) č. 1224/2009 má agentúra v rámci ostatných právomocí aj tieto úlohy: 1. Prevádzková koordinácia, ktorú zabezpečuje agentúra, sa vzťahuje na kontrolu všetkých činností, ktoré sú zahrnuté do spoločnej rybárskej politiky. 2. Úradníkov agentúry možno stanoviť za inšpektorov Únie v medzinárodných vodách. 3. Agentúra môže nadobúdať alebo si prenajímať zariadenie, ktoré je potrebné na vykonávanie plánov spoločného nasadenia. 4. Agentúra v prípade potreby: a) vydáva príručky o harmonizovaných normách inšpekcií; b) vypracúva usmerňujúce materiály uvádzajúce najlepšie postupy týkajúce sa kontroly spoločnej rybárskej politiky vrátane odbornej prípravy kontrolujúcich úradníkov a pravidelne ich aktualizuje; c) poskytuje Komisii potrebnú technickú a administratívnu pomoc pri vykonávaní jej úloh. 5. Agentúra s náležitým zreteľom na rozličné právne systémy v jednotlivých členských štátoch a v súlade s právnymi predpismi EÚ a dohodnutými medzinárodnými normami uľahčuje spoluprácu medzi členskými štátmi a medzi nimi a Komisiou pri vývoji harmonizovaných noriem kontroly a najlepších postupov týkajúcich sa súdnych konaní. 6. Agentúra zriadi na žiadosť Komisie alebo z vlastnej iniciatívy pohotovostnú jednotku v prípade, že sa identifikuje situácia zahŕňajúca priame, nepriame alebo potenciálne vážne riziko pre spoločnú rybársku politiku, ktorému nemožno predísť, ktoré sa nedá odstrániť ani obmedziť pomocou existujúcich prostriedkov alebo ktoré nemožno primerane riadiť. 7. Agentúra prispieva k vykonávaniu integrovanej námornej politiky EÚ, a najmä po schválení správnou radou uzatvára administratívne dohody s inými orgánmi vo veciach, na ktoré sa vzťahuje toto nariadenie.